A obra, que heba estau planificada en 24 libros, fuo un fracaso y quedó inacabada, solament con os quatro primers libros. Ronsard nunca aconsiguió o tono adequau, y en haber de respectar a desafortunada opción d'o rei d'usar versos de diez silabas en cuenta de alexandrinos, fa que no sía a l'altaria d'a resta d'a suya obra. Por atra parte, se publicó pocos días dimpués d'a matanza de Sant Bartolomé (24 d'agosto de 1572). Tot ixo trayó cierto desprestichio a Ronsard. En 1574 muere Carlos IX y le succede o suyo chirmán Henrique III, con o qual concluirá a dinastía de Valois. A moda poetica cambeó alavez, y o choven Philippe Desportes pasa a estar o nuevo poeta d'a Corte. Ronsard se retira ta o suyo priorato de Saint-Cosmes-en-l'Isles y fa una nueva edición en siet volumens d'a suya obra poetica (1578).